Diari Oficial de la Generalitat Valenciana


Sumari del DOGV 2295, del 23-06-1994 (1994/831781)

ACORD de 7 de juny de 1994, del Govern Valencià, que aprova definitivament la modificació puntual número II del Pla General d'Ordenació Urbana de Xàbia.
--------------------------------------------------------------------------------------------------------------------------------------------------------

### Dades del document

Número de DOGV
:   2295

Data del DOGV
:   23-06-1994

Secció del DOGV
:   ALTRES DISPOSICIONS

Número del document
:   1994/831781


Data del document
:   07-06-1994

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 7 de juny de 1994, del Govern Valencià, que aprova definitivament la modificació puntual número II del Pla General d'Ordenació Urbana de Xàbia. [94/4225]  
El Govern Valencià, en la reunió del dia 7 de juny de 1994, adoptà l'acord següent:  
Vist l'expedient relatiu a la modificació puntual número II del Pla General d'Ordenació Urbana de Xàbia per a l'esmena d'errors i alteracions puntuals d'ordenació.  
Antecedents de fet  
Primer. L'Ajuntament de Xàbia, en sessió plenària de 23 de desembre de 1992, va acordar-ne l'aprovació provisional, després de complir els tràmits d'aprovació inicial, el 30 de juliol de 1993, i d'exposició pública, amb uns anuncis apareguts en el Butlletí Oficial de la Província número 209, d'11 de setembre de 1992, en el diari Información, el 27 d'agost de 1992, i en el Diari Oficial de la Generalitat Valenciana número 1994, de 30 de març de 1993, sense que s'hi haja produït cap al·legació.  
Segon. La Comissió Territorial d'Urbanisme d'Alacant, el dia 28 de maig de 1993, va acordar suspendre la tramitació de l'expedient de referència fins que s'esmenaren determinades deficiències, les quals es van comunicar a l'ajuntament.  
En compliment d'aquest acord, l'Ajuntament de Xàbia va aprovar, en sessió plenària de 26 d'agost de 1993, la nova documentació per esmenar les objeccions formulades per la Comissió Territorial d'Urbanisme. Sobre aquesta documentació la comissió emeté un informe favorable el 19 de novembre de 1993.  
Tercer. La documentació la integren una memòria justificativa i plànols d'informació i d'ordenació.  
Quart. La finalitat d'aquest expedient és la introducció d'una sèrie de modificacions que comporten alteracions d'espais lliures o de zones verdes definides en el pla. Les modificacions són:  
1. Modificació II/011. Es tracta de qualificar de sòl dotacional privat una parcel·la que tenia trama de dotacional sense especificar, i, per tant, associat a zones verdes, i que conté una edificació privada al servei de la urbanització.  
2. Modificació II/034. Eliminació d'una zona verda perquè hi ha una edificació feta i amb llicència anterior al Pla General d'Ordenació Urbana.  
3. Modificació II/037. Eliminació d'una zona verda perquè hi ha una edificació ja feta.  
4. Modificació II/039. Eliminació d'una zona verda, que no es consignava en l'aprovació inicial, perquè hi ha una edificació.  
5. Modificació II/045. Ajust de qualificacions en la unitat d'actuació MB-5a) al que s'ha realitzat efectivament.  
6. Modificació II/052. Rectificació d'un viari per donar un accés millor a la unitat d'actuació LLR-8, amb la modificació de l'ordenació.  
7. Modificació II/093. Rectificació del viari interior de la unitat d'actuació A-CM-23, que afecta la zona verda dibuixada, per a substituir-la per una altra de la mateixa superfície.  
8. Modificació II/102. Ajust en plànols d'una zona verda, per adaptar-ne els límits a la superfície que fou objecte de cessió. Es redueix la superfície dibuixada.  
9. Modificació II/107. Eliminació d'una zona verda perquè hi ha una construcció, per a substituir-la per una altra en una unitat d'actuació contigua.  
Cinquè. Hi ha en l'expedient informes favorables emesos pels serveis tècnics de Carreteres de la Conselleria d'Obres Públiques, Urbanisme i Transports, i de la Direcció General de Costes del Ministeri d'Obres Públiques i Transports del 14 de juliol de 1993, els quals tenen una caràcter favorable.  
Sisè. El conseller d'Obres Públiques, Urbanisme i Transports va emetre un informe favorable sobre el projecte amb la resolució del 14 de febrer de 1994.  
Setè. El Consell d'Estat va emetre un dictamen favorable el 14 d'abril de 1994.  
Raonaments jurídics  
Primer. Aquesta modificació qualificada del Pla General d'Ordenació Urbana de Xàbia, ja que té com a finalitat una zonificació o un ús urbanístic diferents de les zones verdes o dels espais lliures previstos en el pla, l'ha d'aprovar el Govern Valencià, amb l'informe favorable previ del conseller d'Obres Públiques, Urbanisme i Transports i del Consell d'Estat, segons estableix l'article 129 del vigent text refós de la Llei del Sòl. Quant a la documentació, es considera completa en vista de l'article 72 del mateix text refós, en relació amb l'article 37 del Reglament de Planejament, tenint en compte l'abast i el contingut de la modificació plantejada.  
Segon. Pel que fa al fons, la modificació plantejada pretén corregir una sèrie d'errors materials i d'alteracions en la localització o delimitació urbanística de determinades zones verdes o espais lliures públics previstos en el vigent Pla General d'Ordenació Urbana de Xàbia de 8 d'abril de 1991, que l'Ajuntament de Xàbia ha considerat convenient la seua rectificació perquè resulten pràcticament inadequats per al desenvolupament correcte del seu pla general. Aquestes noves determinacions no comporten l'increment del volum edificable de les zones afectades i encara que es produeix una reducció de 4.500 m2, aproximadament, de zones verdes de sistema general, que afecta 5 unitats d'execució (CV9, PII5, CP1/4, LL5 i eventualment LL-R-3), resulten de sobra compensats amb la dotació de més de 100 hectàrees prevista en el pla general com a parc urbà de sistema general per a ús i aprofitament de la població potencial (155.319) que preveu en el seu desenvolupament. De manera que no resulta necessari preveure majors espais lliures segons disposa l'article 128.2 del text refós de la Llei del Sòl.  
Vistos els preceptes legals esmentats i la resta de legislació aplicable, d'acord amb el Consell d'Estat i a proposta del conseller d'Obres Públiques, Urbanisme i Transports, el Govern Valencià  
ACORDA:  
Aprovar definitivament la modificació puntual número II del Pla General d'Ordenació Urbana de Xàbia.  
Contra aquest acord, que esgota la via administrativa, es pot interposar un recurs contenciós administratiu davant la sala contenciosa administrativa del Tribunal Superior de Justícia de la Comunitat valenciana, en el termini de dos mesos comptadors des del dia de la notificació o de la publicació d'aquest acord en el Diari Oficial de la Generalitat Valenciana.  
Prèviament a la interposició del recurs, caldrà que el recurrent ho comunique al Govern Valencià, d'acord amb el que preveuen els articles 57.2.f) i 58 de la Llei Reguladora de la Jurisdicció contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això sense perjudici de poder interposar qualsevol altre recurs que es considere oportú.  
València, 7 de juny de 1994  
El conseller secretari del Govern Valencià,  
LUIS BERENGUER FUSTER